Kombuiswenke: Wat is die verskil tussen koeksoda en bakpoeier?Foto: Pixabay Die verskil tussen bakpoeier en koeksoda is baie klein, maar dit kan jou bakproses merkwaardig beïnvloed. Koeksoda Koeksoda is ŉ eenvoudige ryselement met slegs een bestanddeel: natriumbikarbonaat. Natriumbikarbonaat reageer slegs wanneer dit met vloeistof en sure soos heuning, asyn, karringmelk of suurlemoensap gemeng word. Koeksoda het ŉ sterker smaak en geur as bakpoeier, so dit moet presies afgemeet word. Indien te veel koeksoda in ŉ resep gebruik word, kan ŉ seperige geur voorkom en jou resep oordonder. Anders as bakpoeier, het koeksoda ŉ manier om jou gebak ŉ mooi goue kleur te gee, asook ŉ unieke tekstuur. Koeksoda kan wel vinnig klonterig word, so maak seker jy sif dit goed voor jy dit gebruik. Bakpoeier Bakpoeier is ook ŉ ryselement, maar het reeds sy eie suurbestanddele (gewoonlik kremetart) in. Dit hoef nie met enige spesifieke bestanddele gemeng te word om te werk nie. Bakpoeier het nie ŉ smaak nie, so dit is maklik om in enige resep met ander neutrale geure (soos melk) te gebruik.